
FORORD

Sommeren 2024 tok jeg med meg mann og barn og flyttet til Austin i Texas. Jeg hadde nemlig fått forskningsstipend fra Fulbright Foundation. Siden 1946 har Fulbright-programmet, som er finansiert av det amerikanske utenriksdepartementet og partnerland, støttet kulturell og akademisk utveksling ved å sende og motta studenter og forskere. Da jeg dro til USA i 2003 for å ta en mastergrad i amerikansk politikk ved University of Virginia, var det også med støtte fra Fulbrightprogrammet. Amerikanske universiteter er jo som kjent dyre, så uten stipendet ville det neppe blitt noe av. Det ble syv fantastiske år i Virginia som master- og deretter PhD-student, og helt siden jeg flyttet hjem til Norge i 2010, har jeg hatt lyst til å dra tilbake for å bo, ikke bare besøke.

Høsten 2024 fikk jeg endelig muligheten, nok en gang med støtte fra Fulbright. Denne gangen var jeg dog ikke ung student, men forsker, mor og kone. Det var en annerledes opplevelse enn å være der som student. Jeg måtte finne skole til sønnen min (og forsøke å la være og tenke på skoleskytinger), noe som innebar å kartlegge Austins nabolag i henhold til skoledistrikter, slik at han havnet på en ressurssterk offentlig skole. Dette henger sammen med at amerikanske skoler i stor grad er finansiert av eiendomsskatt, hvilket betyr at hvis du bor i et relativt velstående nabolag, kommer den lokale skolen til å ha et greit budsjett. Likeså med negativt fortegn skulle man bo i et skoledistrikt med ressurssvake innbyggere. De som kan, flytter til de velstående nabolagene, og de som ikke kan, blir igjen. Når man som forelder skal finne ut hvilken skole man ønsker at barnet ens skal gå på, kan man lese om de offentlige skolene på kommunens nettsider. Der har de blant annet en oversikt over den etniske sammensetningen av elevene på hver skole. Altså kan man se hvor alle de svarte barna går, hvor alle de hvite barna går, og så videre. Jommen sa jeg smør.

Til slutt fant vi et hus til leie i et nabolag relativt nær universitetet, hvor jeg jo skulle jobbe hver dag. Husleien var på i overkant av 40 000 kr i måneden. Og den «offentlige» skolen sønnen min gikk på, sendte oss stadige tigge-meldinger om hvordan vi som foreldre kunne «bidra» til vårt barns skolegang. For eksempel hadde min sønns lærer en «ønskeliste» på Amazon hvor man kunne plukke ut ting og gi i «gave» til klassen. Det er nemlig en trend at barneskolelærere kjøper inn utstyr til klasserommene sine av egne penger. Det er ikke bare en sosialdemokratisk nordmann som lurer på hvordan den amerikanske middelklassen har råd til tilværelsen sin lenger. Det lurer amerikanerne også på, og i valgkampen høsten 2024 var det dyrtiden som var saken alle velgerne brydde seg om.

For det var selvsagt ikke tilfeldig at vi var i USA høsten 2024 – det var for å observere en historisk valgkamp og ta pulsen på et USA i demokratisk tilbakegang. Valget av Donald Trump for andre gang, denne gangen av et flertall av velgerne, befester ironisk nok denne demokratiske tilbakegangen (hvordan kan det være demokratisk tilbakegang når en leder er demokratisk valgt? Det er nettopp det jeg skal forsøke å gi en forklaring på i denne boken!).

Da Humanist forlag spurte meg om jeg kunne skrive en bok om hvordan det går med USA, klarte jeg ikke, til tross for en veldig travel jobb, å si nei. Dette har jeg jo mange tanker om. Og jeg har bidratt faglig på mange plan: De siste årene har jeg ikke bare jobbet med amerikansk utenrikspolitikk, som var mitt opprinnelige forskningsfelt, men også med amerikansk politisk utvikling og det amerikanske politiske systemet. Det siste har jeg skrevet om i boken Det amerikanske paradokset (Cappelen Damm, 2022), som er den eneste fagboken om temaet på norsk. Jeg har også vært gjesteredaktør for spesialnumre av tidsskriftet Internasjonal Politikk som har kommet ut etter de tre siste presidentvalgene. Og jeg har blitt fast spaltist i Dagsavisen.

Denne boken er imidlertid ikke en ny fagbok. Den inneholder nesten ikke akademiske referanser. Dette er min aller første populærvitenskapelige bok, noe jeg synes er skummelt. Samtidig er det litt mindre skummelt siden denne boken bygger på all forskning jeg har gjort hittil, samt det jeg kunne se med egne øyne høsten 2024. De tre første kapitlene bygger videre på Det amerikanske paradokset samt kronikker jeg har skrevet i norske medier de siste årene, for eksempel i Dagsavisen. Det siste kapitlet er en omskriving og oppdatering av artikkelen jeg skrev for Internasjonal Politikks spesialnummer våren 2025.1 Boken som helhet er et innlegg i debatten: Hvor går USA?

Som dere som leser denne boken kommer til å skjønne, tror jeg ikke USA vil gå i en særlig god retning i nær fremtid. Og det var også den litt mer personlige grunnen til at jeg ville tilbake til USA i 2024. Man blir nemlig litt smågal av å følge med på amerikansk politikk kun via sosiale medier og nyhetskanaler. Jeg følte en trang til å sjekke om amerikanerne var like flotte som jeg husket. Og det var de jo, selvfølgelig. Vi tilbrakte en fantastisk høst blant gjestfrie, snille amerikanere som tok oss imot med åpne armer på typisk amerikansk vis. Vi fråtset i den meksikansk-amerikanske matkulturen som er særegen for det sørvestlige USA, og lærte oss raskt at «breakfast burrito» (hvetelefse med bønner og ost og sterk grønn salsa oppå) er den beste frokosten. Jeg ble minnet på alt som er fantastisk ved USA, og derfor er jeg ganske sikker på at USA kommer til å klare seg. Kanskje ikke i det korte løp, men i det lange.

I det korte løp rakner det i sømmene. Å forlate USA rett før Trumps andre innsettelse føltes litt som å sitte i det siste helikopteret ut av Saigon da USA tapte Vietnamkrigen. Der Fulbright-programmet hadde operert sømløst for meg i 2024, havnet det plutselig under angrep fra Trump-administrasjonen i 2025. De norske forskerne som hadde fått tildelt stipend, visste plutselig ikke om de kom til å bli nektet innreise til USA fordi Trump-administrasjonen mente deres forskning var anti-amerikansk eller anti-Trump. Tenk at vi har kommet hit! Den autoritære Trump II-regjeringen symboliserer en drastisk demokratisk tilbakegang for USA. Og på kort sikt er det veldig dårlig nytt for dette landet vi alle er så fascinert av.

Men på lang sikt holder jeg likevel en knapp på det evinnelige arbeidet med å skape en «mer perfekt union», som det står i forordet til den amerikanske grunnloven. Takk for at du leser.

